На основу члана 72. став 1. тачка 11) Закона о граничној контроли („Службени гласник РС”, број 24/18),

Mинистар унутрашњих послова доноси

**ПРАВИЛНИК**

**о садржају, изгледу печата и начину уноса података о преносу оружја и муниције преко државне границе у путну исправу**

"Службени гласник РС", број 48 од 22. јуна 2018.

**Предмет Правилника**

Члан 1.

Овим правилником прописује се садржај и изглед печата и начин уноса података о преносу оружја и муниције преко државне границе у путну исправу.

**Садржај, облик и изглед печата**

Члан 2.

Отисак печата којим се у путну исправу уноси податак да лице које прелази државну границу Републике Србије преко државне границе преноси оружје и муницију је правоугаоног облика, димензија 41х22 mm и оивичен је непрекидном правом линијом дебљине 1 mm.

Печат из става 1. овог члана се израђује од гуме или другог одговарајућег материјала и оставља отисак плаве боје.

Печат садржи речи „ОРУЖЈЕ”, „одобрење бр.\_\_\_\_\_\_ ”, „издато од \_\_\_\_\_\_\_” и број печата који хронолошки почињу од П001.

Текст печата исписује се ћирилицом на српском језику.

Изглед и садржај печата дати су у Прилогу 1, који је одштампан уз овај правилник и чини његов саставни део.

**Отискивање печата и унос података**

Члан 3.

Полицијски службеник који обавља граничну проверу ће након отискивања печата о овери преласка државне границе, у путну исправу лица којe прелази државну границу и преноси оружје и муницију, отиснути и печат из члана 2. овог правилника.

Печати из става 1. овог члана отискују се хоризонтално, на првој страници путне исправе на којој постоји довољно простора за отискивање улазног печата о овери преласка државне границе, печата из члана 2. овог правилника и излазног печата о овери преласка државне границе.

У отисак печата, штампаним словима ћирилице, уписују се подаци о броју издатог одобрења за преношење оружја преко државне границе и органу који је издао одобрење.

Приликом преношења оружја и муниције на излазу из Републике Србије које више неће бити унето на територију Републике Србије или преношења оружја и муниције на улазу у Републику Србију које више неће бити изнето са територије Републике Србије, полицијски службеник који обавља граничну проверу ће након отискивања печата о овери преласка државне границе, у путну исправу лица који прелази државну границу и преноси оружје и муницију, отиснути и печат из члана 2. овог правилника, а потом га прецртати правом линијом плаве боје, дијагонално почев од доњег левог угла према горњем десном углу отиснутог печата.

Приликом преношења оружја и муниције преко државне границе Републике Србије које се привремено уноси или износи за потребе спорта или лова или је у транзиту кроз Републику Србију, полицијски службеник који обавља граничну проверу ће након отискивања печата о овери преласка државне границе, у путну исправу лица којe прелази државну границу и преноси оружје и муницију, отиснути и печат из члана 2. овог правилника, а потом га прецртати правом линијом плаве боје, дијагонално почев од доњег левог угла према горњем десном углу отиснутог печата.

Изглед отиска печата који је прецртан у складу са ст. 4. и 5. овог члана дат је у Прилогу 2, који је одштампан уз овај правилник и чини његов саставни део.

**Завршна одредба**

Члан 4.

Овај правилник ступа на снагу осмог дана од дана објављивања у „Службеном гласнику Републике Србије”.

Број 01-4924/18-3

У Београду, 18. јуна 2018. године

Министар,

др **Небојша Стефановић,** с.р.

Прилози

Прилог 1.

**О Р У Ж Ј Е**

одобрење бр. \_\_\_\_\_\_\_\_\_\_\_\_\_\_\_\_

издато од \_\_\_\_\_\_\_\_\_\_\_\_\_\_\_\_\_\_\_

 П001

Прилог 2.

 **О Р У Ж Ј Е**

одобрење бр. \_\_\_\_\_\_\_\_\_\_\_\_\_\_\_\_

издато од \_\_\_\_\_\_\_\_\_\_\_\_\_\_\_\_\_\_\_

 П001